2011. évi CCIV. törvény (Nftv.) 3. melléklete

I/B. A hallgatók adatai

1. E törvény alapján nyilvántartott adatok:

*a)* felvétellel összefüggő adatok:

*aa)* a jelentkező családi és utóneve, neme, arcképmása, születési családi és utóneve, anyja születési családi és utóneve, születési helye és ideje, állampolgársága, lakóhelye, tartózkodási helye, értesítési címe, elektronikus levelezési címe és egyéb elérhetőségei, telefonszáma, oktatási azonosító száma, személyazonosító okmány típusa, -száma, -érvényessége, adóazonosító jele, társadalombiztosítási azonosító jele, digitális állampolgár azonosítója, nem magyar állampolgár esetén a Magyarország területén való tartózkodás jogcíme és a tartózkodásra jogosító okirat – külön törvény szerint a szabad mozgás és tartózkodás jogával rendelkező személyek esetén a tartózkodási jogot igazoló okmány – a Magyar igazolvány, Magyar hozzátartozói igazolvány, a nemzetközi biztosítási okmány adatai,

*ab)* az érettségi vizsga adatai,

*ac)* a középiskola adatai,

*ad)* a felvételi kérelem elbírálásához szükséges adatok,

*ae)* a felvételi eljárás adatai, a felvételi azonosító;

*af)* a 48/D. § (2) bekezdése szerinti nyilatkozat azonosító száma;

*b)* a hallgatói jogviszonnyal összefüggő adatok:

*ba)* a hallgató neve, neme, születési neve, anyja neve, születési helye és ideje, állampolgársága, lakóhelye, tartózkodási helye, értesítési címe és telefonszáma, elektronikus levélcíme, nem magyar állampolgár esetén a Magyarország területén való tartózkodás jogcíme és a tartózkodásra jogosító okirat – külön törvény szerint a szabad mozgás és tartózkodás jogával rendelkező személyek esetén a tartózkodási jogot igazoló okmány – megnevezése, száma,

*bb)* a hallgatói (vendéghallgatói) jogviszony típusa, keletkezésének és megszűnésének időpontja és módja, a hallgató által folytatott képzés megnevezése, állami támogatottsága és munkarendje, a képzés befejezésének várható időpontja, a hallgató tanulmányainak értékelése, vizsgaadatok, megkezdett félévek, igénybe vett támogatási idő, a hallgatói jogviszony szünetelése,

*bc)* a külföldi felsőoktatási résztanulmányok helye, ideje,

*bd)* a képzés során megszerzett és elismert kreditek, beszámított tanulmányok,

*be)* a hallgatói juttatások adatai, a juttatásokra való jogosultság elbírálásához szükséges adatok (szociális helyzet, szülők adatai, tartásra vonatkozó adatok),

*bf)* a hallgatói munkavégzés adatai,

*bg)* a hallgatói fegyelmi és kártérítési ügyekkel kapcsolatos adatok,

*bh)* a fogyatékossággal élőket megillető különleges bánásmód elbírálásához szükséges adatok,

*bi)* a hallgatói balesetre vonatkozó adatok,

*bj)* a hallgató diákigazolványának sorszáma, a törzslap azonosító száma,

*bk)* a hallgató oktatási azonosító száma, személyazonosító okmány száma, fényképe, társadalombiztosítási azonosító jele,

*bl)* szakdolgozat (diplomamunka) és az oklevélmelléklet elektronikus példánya, a gyakorlat teljesítésére, az abszolutóriumra, a záróvizsgára (doktori védésre), a nyelvvizsgára, valamint az oklevélre, oklevélmellékletre vonatkozó adatok,

*bm)* a hallgatói jogviszonyból adódó jogok és kötelezettségek teljesítéséhez szükséges adatok;

*c)* a hallgatói pályakövetéssel kapcsolatos adatok;

*d)* a hallgató adóazonosító jele;

*e)* az adatokat igazoló okiratok azonosítására szolgáló adatok;

*f)* a hallgató által fizetett díjak és térítések – a kötelezettséghez kapcsolódó részletfizetési kedvezmény, halasztás, mentesség – adatai;

*g)* hallgatói vagy lakhatási támogatás nyújtása esetén, ha az csecsemőgondozási díjban, gyermekgondozást segítő ellátásban, gyermeknevelési támogatásban, gyermekgondozási díjban, rendszeres gyermekvédelmi támogatásban részesülés okán, vagy hátrányos helyzetére tekintettel jár, e díjak, támogatások adatai;

*h)* a hallgató tanulmányai támogatása érdekében, a hallgató jogviszonyára tekintettel folyósított – a 85. § (1) és (2) bekezdésében foglaltak szerint a Kormány által rendelettel alapított – ösztöndíj adatai;

*i)* a hallgatói kompetenciamérésre, annak eredményére vonatkozó adatok;

*j)* a Diákhitel Központ által megítélt hitel fennállására, típusára, valamint kötött felhasználású hitel esetén a hallgató által igényelt diákhitel összegére, a hitelszerződés számára, a felsőoktatási intézmény részére átutalt összegre és az átutalás dátumára vonatkozó adat.

*k)* a személyiadat- és lakcímnyilvántartásból kikerülés időpontja és oka.

2. Az adatkezelés célja: a 18. § (1) bekezdés szerint. A felsőoktatási intézmény a személyes és különleges adatokat csak a jogviszonnyal, a juttatások, kedvezmények, kötelezettségek megállapításával és teljesítésével kapcsolatosan, nemzetbiztonsági okból, az e törvényben meghatározott nyilvántartások kezelése céljából, célnak megfelelő mértékben, célhoz kötötten kezelheti.

3. Az adatkezelés időtartama: a hallgatói jogviszony megszűnésére vonatkozó bejelentéstől számított nyolcvan évig.

4. Az adattovábbítás feltételei: az adatok továbbíthatók:

*a)* a fenntartónak valamennyi adat, a fenntartói irányítással összefüggő feladatok ellátásához;

*b)* a bíróságnak, a rendőrségnek, az ügyészségnek, a bírósági végrehajtónak, az államigazgatási szervnek a konkrét ügy eldöntéséhez szükséges adat;

*c)* a nemzetbiztonsági szolgálatnak az Nbtv.-ben meghatározott feladatok ellátásához szükséges valamennyi adat;

*d)* a felsőoktatási információs rendszer működéséért felelős szerv részére valamennyi adat;

*e) [Nem hatályos]*

*f)* a magyar állami ösztöndíj feltételei teljesítésének nyilvántartásáért felelős szervnek a képzésre és a hallgatói jogviszonyra vonatkozóan.

5. A felsőoktatási intézmény nyilvántartja a hallgató családi állapotára, valamint gyermekes hallgatói jogállására vonatkozó adatokat a hallgatói jogviszony megszűnésére vonatkozó bejelentéstől számított tíz évig a magyar állami ösztöndíjas támogatási idő megállapítása céljából.